Tójšto wuradźowanjow, poskitkow, wobzamknjenjow, wjele podpismow a hišće wjace dobreje wole běchu trěbne, prjedy hač móžachu sportowcy ST Marijineje hwězdy ze saněrowanjom sanitarnych rumnosćow w swojej hali započeć. Wězo jenož, kaž wot spočatka z gmejnskeho boka rěkaše, z pjenjezami a dźěłowej mocu towarstwa. Financielnu naležnosć jara wolóži, zo přizwoli na jednej stronje SAB spěchowanske srědki a na tamnej stronje pokaza jara wjele darićelow šćedriwu ruku. Wokomiknje je hišće něhdźe 3 600 eurow, kotrež maja so na te abo tamne wašnje nahromadźić, zo by cyłkowna potrjeba něhdźe 20 000 eurow zawěsćena była.
Twarske dźěła zahajichu so po jutrach. Dotal su wšitke stare sanitarne připrawy wutwarjene, špundowanja we woběmaj dušowarnjomaj ponowjene, wopłóčkowe roły wobnowjene, suchotwar a nowoinstalacija wodowodow w dušowarni mužow zwoprawdźenej. Tak móže Achim Kral ze Smjerdźaceje přichodny tydźeń kachlicy kłasć započeć.
Njedawno hakle rozprawjachu Serbske Nowiny wo njerjanych scenach w koparskim pokalnym finalu A-młodostnych mjez ST Radworjom/Wulkej Dubrawu a FC Łužicu Wojerecy. Tam běchu přiwisnicy přećiwnika na Radworskich koparjow najwótriše antiserbske parole bjakali. Zo pak tež nawopak dźe, dopokazuje tónle wobraz. Tu přeja koparjo druheho mustwa Biskopičanskeho towarstwa serbskemu sobuhrajerjej Antoniusej Škodźe z Wotrowa dobre polěpšenje. Byrnjež w mustwje ani jenički druhi Serb sobu njehrał, napisachu koparjo Antoniusej strowotniske přeća w serbskej rěči na plakat a pokazachu jón do poslednjeje hry přećiwo Wojerecam. Tale chwalbyhódna akcija je dopokaz, zo eksistuje tež akceptanca a sympatija serbskim hrajerjam a mustwam napřećo a zo nimaja antiserbske parole na našich łužiskich hrajnišćach žane městno.
Přichodnu sobotu, 18. julija, wotměje so we Worklecach 2. captainscup we volleyballu. Jurij Bjeńš měješe k tomu na hłowneho organizatora Maćija Šěna z Hrańcy někotre prašenja.
Maćijo, sobotu budźe we Worklecach zaso volleyballowy turněr z mjenom captainscup. Što tele mjeno poprawom woznamjenja?
M. Šěn: My we Worklecach pijemy rady dobry rum z mjenom Captain Morgan a z toho smy sej mjeno wotwodźili (so směje). Ale žadyn strach, tón njepijemy wosrjedź hrow, jeli, jenož po tym.
Kelko mustwow je so na lońšim captainscupje wobdźěliło?
M. Šěn: Na trawniku mějachmy dźesać mustwow, na beachvolleyballnišću dźewjeć dwójkow. Lětsa je jich hižo wosom beach-dwójkow, ale jeničce šěsć cyłkow za hry na trawniku.
To rěka, zo smědźa so mustwa hišće přizjewić?
Kónčna tabulka
mustwo hry/dypki/wrota
HZ Kubšicy/ Bukecy 4 8 5:2
Budissa Budyšin 4 7 4:3
Serb. koparska wubranka 4 1 2:6
Při ekstremnych temperaturach wotmě so njedawno w Kubšicach koparski cup młodźiny C, na kotrymž so tež Serbska koparska wubranka (SKW) wobdźěli. Dalšej mustwje běštej Budissa Budyšin a Hrajne zjednoćenstwo Kubšicy/Bukecy (HZ). Mustwje z Wulkeje Dubrawy a wubranka Hornjeho Kraja běštej bohužel wotprajiłoj. Organizatorojo so tuž dojednachu, zo kóždy přećiwo kóždemu 20 minutow w dwěmaj hromaj nastupi. To rěkaše, zo dyrbješe kóždy cyłk dohromady 80 mjeńšin za bulom honić, štož při tej horcoće runjewon jednore njebě. Přiwšěm SKW do swojeje prěnjeje hry přećiwo domjacym wulkotnje startowała. Po połojcy hrajneho časa poradźi so Fabianej Hejdušce (SJ Chrósćicy) 1:0. Dalše składnosće pak njejsu serbscy koparjo wužiwali. Hač do poslednjeje minuty móžachu woni snadne nawjedowanje dźeržeć, prjedy hač přećiwnik tola hišće wuruna. Škoda, tak zhubichu dypkaj.
Budissa Budyšin – FC Aseev 6:1 (4:1)
Za Budyšin zasadźeni: Große – Heppner, Kolan, Pfanne, Kral, Hausdorf, Hoßmang, Rosendo, Hausch, A. Jakubov, Salewski, Fröhlich, Walther, Barnickel, Reher, Čermák, Kunert, probowaj koparjej Klippel a Rupf
W Haselbachtalu hraješe Budissa sobotu přećiwo teamej z Brazilskeje. FC Aseev wojuje tam w třećej lize, měješe pak niwow krajneho ligista. Partija traješe jeničce 70 mjeńšin, dokelž běchu hosćo z ćahom přijěli, kotryž měješe zapozdźenje. Woni pak dyrbjachu zaso cyle dypkownje wotjěć, a tak bě hra krótša. Wot spočatka hač do kónca běchu Budyšenjo jasnje lěpši, trjebachu pak dohromady 15 mjeńšin, doniž njedocpě Rosendo 1:0. Z wulkotnej třělwu FC Assev jeno tři mjeńšiny na to wuruna. Dalše tři mjeńšiny pozdźišo pak Salewski na 2:1 zwyši. Jakubov a Pfanne postaraštaj so hišće do přestawki wo 4:1. Po tym zo bě so Barnicklej 5:1 poradźiło, Budissa wjacorych hrajerjow wuměni. Ćišć wosta dale wulki a Pfanne postara so hišće wo kónčne 6:1.
Hižo jutře, wutoru, přijědźe do Budyšina třeći ligist Dynamo Drježdźany. Zakop je we 18 hodź.Clemens Werner
FC Energija Choćebuz
– FSV Budissa Budyšin 1:0 (1:0)
Za Budyšin zasadźeni: J. Jakubov – Kolán, Fröhlich, Kral, Čermák, Reher, Walther, Hausch, Heineccius, Heppner, Hausdorf, Pfanne, Hoßmang, Kunert, Rosendo, Salewski, A. Jakubov, Barnickel a probowi hrajerjo Rupf, Klippel, Parlatz
Minjenu srjedu nastupištej FC Energija Choćebuz a Budissa Budyšin w Kulowje přećiwo sebi, zo byštej so wo tak mjenowany „łužiski cup“ wubědźowałoj. Hižo do toho hraještej Kulowska a Ralbičanska młodźina F přećiwo sebi. Ralbičenjo drje jasnje přěhrachu, wjeselachu pak so najebać poražku na wulki wokomik. Woni smědźachu po tym mjenujcy profijow Energije Choćebuz na kopanišćo přewodźeć. Před wjace hač 1 000 přihladowarjemi běše to za kóždeho z nich wosebity a njezapomnity wokomik.
Awtor dźensa
Toni Ryćer
Wotměja přihotowanske hry
Regionalny ligist Budissa Budyšin hraje sobotu, 11. julija, w 17 hodź. w Rychbachu přećiwo cyłkej z Brazilskeje, 14. julija we 18 hodź. na Budyskej Młynkec łuce přećiwo Dynamu Drježdźany a wot 15. do 19. julija pojědźe mustwo z trenarjom Tomašom Henčlom do treningoweho lěhwa w Bad Blankenburgu. Tam nastupi 18. julija w 14 hodź. přećiwo FC Čerwjeno-běłym Erfurt U 23 a 19. julija w 10.30 hodź. přećiwo Jednoće Rudolstadt.
Satkulabeach-terminy jasne
Radijo Satkula, młodźinski sćelak Serbskeho rozhłosa, budźe tež lětsa zaso wo přihotowanskich hrach za wulki beachvolleyballowy turněr w Miłoćicach rozprawjeć. Slědowace dny budu stajnje wot 18 hodź. hrać: 13. julija w Nuknicy, 20. julija w Konjecach, 27. julija w Kulowcu, 3. awgusta w Róžeńće a 10. awgusta w Hórkach. Finalne wurisanje wo pokal Radija Satkula budźe potom 17. awgusta wot 18 hodź. w Miłoćicach.
Jěchanski a skakanski turněr
pol_Latn pol_Latn szl_Latn szl_Latn hrv_Latn szl_Latn slv_Latn szl_Latn sag_Latn lvs_Latn szl_Latn lua_Latn gla_Latn bos_Latn szl_Latn ast_Latn szl_Latn ces_Latn szl_Latn szl_Latn ltg_Latn szl_Latn szl_Latn ceb_Latn bug_Latn mos_Latn szl_Latn szl_Latn szl_Latn bos_Latn